Vesterheim

Vesterheim Norwegian-American Museum i Decorah i Iowa er det eldste og mest omfattende museum i USA som er viet en enkelt, etnisk immigrantgruppe. Samlingen omfatter mer enn 24 000 museumsgjenstander som viser de tidlige norskamerikanernes liv, spesielt i den øvre del av Midtvesten. På museumsområdet er det 16 bygninger, inklusive en restaurert kornmølle, en norsk, luthersk kirke og flere præriehus, inklusive «Haugan House», «Valdres House» og «Egge-Koren House».

Historie
Vesterheim museet ble grunnlagt i 1877 som Norwegian-American Historic Museum. Det begynte som en del av det nærliggende Luther College. I 1967 ble museet utskilt som en egen enhet og helt adskilt fra Luther College. I 1977 endret  Vesterheim sitt navn til Vesterheim Museum and Library Chronicles Lives of Norwegian Immigrants.

Hvert år blir det arrangert kurs i, og utstillinger av tradisjonell norsk brukskunst i rosemaling, veving, treskjæring og  knivmaker-kunst. Mange av disse gjenstandene blir stilt ut under den årlige Nordic Fest som finner sted siste helg i juni.

De enkelte bygninger

Painter-Bernatz Mill

Painter-Bernatz Mill er en del av friluftsmuseet. Det er en stenbygning som ble bygget av William Painter, en tidlig settler fra 1851 og er antatt å være en av de eldste bygninger i Decorah. Den står oppført i National Register of Historic Places.

Haugan House
Haugan House er et av husene i friluftsmuseet med permanente utstillinger. Det norske immigrantparet Hans og Anna Haugan bygde huset på sin farm sydvest for Decorah på 1860-tallet og bodde der, idet minste frem til 1880. Huset er et typisk eksempel på husmannstue som var i bruk i Norge på hele 1800-tallet.

Valdres House
Dette huset representerer en typisk, norsk bondes hjem.  Valdres House ble bygget omkring 1795 på Moahaugen gård i  Heggenes, Øystre Slidre Huset ble utvidet og en innelukket svalgang ble bygget på i løpet av 1860-tallet. Vesterheim fikk huset i gave gjennom tiltak fra rosemaler Sigmund Aarseth og Kolbein Dahle, direktør for Valdres Folkemuseum på Fagernes.
Huset ble demontert og sendt til Vesterheim i 1975-76. Det ble satt opp igjen av tømmermenn som var sendt ut fra Valdres Folkemuseum.

Egge-Koren House
Erik Egge bygde dette huset i 1852 på sin farm åtte kilometer sydvest for Decorah. I juli 1853 giftet han seg med Helen Pedersdatter, en enke med to små barn. Fra desember 1853 til mars 1854 bodde det nygifte presteparet, U. Vilhelm Koren og hans kone Elisabeth hos Egge. 
Ulrik Vilhelm Koren var en luthersk pionerprest som spilte en betydelig rolle i utviklingen av det åndelige og intellektuelle liv hos de norske immigranter. Koren var en aktiv del av den norske, evangeliske, lutherske kirke i denne delen av Amerika. Han innehadde forskjellige tillitsverv og var kirkens president fra 1894 til sin død i 1910.

 
Elisabeth Koren var forfatter av The Diary of Elisabeth Koren, 1853-1855 som gir en omfattende skildring av hvordan livet artet seg for fire voksne og to små barn som måtte tilbringe vinteren på ett rom i en tømmerhytte på fire ganger fem meter.

Norris Miller House
Norris Miller House som er en del av friluftsmuseet er oppført i National Register of Historic Places.

Bethania Luthran Church
Bethania Lutheran Church ble bygget i 1903 nær Northwood, Nord-Dakota for den norsk-amerikanske kolonien av farmere. Arkitekturen er typisk for kirkebygg på prærien tidlig på 1900-tallet. Interiøret er det originale, inklusive arbeider utført av kunstneren, Oysten Pladsen og immigrant-maleren August Klagstad. Kirken var ikke lenger i bruk i 1988 da menigheten gav den til Vesterheim. Den ble flyttet til Decorah i 1992 og i 1994 ble det åpnet som en del av friluftsmuseet,

Eksterne lenker
 
 Sons of Norway review
  Nordic Fest

Museer i Iowa
Norsk-amerikansk kultur
Museer etablert i 1877
Vitenskap i 1877
1877 i USA
1870-årene i Iowa
Winneshiek County